Bilag 16 Leverandørens forpligtelser ved ophør

**Indholdsfortegnelse**

[1 Indledning 5](#_Toc487033445)

[2 Leverandørens forpligtelser ved hjemtagelse og overdragelse 5](#_Toc487033446)

[2.1 Generelle forpligtelser 5](#_Toc487033447)

[2.2 Samarbejdet ved ophør 6](#_Toc487033448)

[2.3 Udleverings- og returneringsforpligtelser 6](#_Toc487033449)

[2.3.1 Indledning 6](#_Toc487033450)

[2.3.2 Dokumentation og specifikationer 7](#_Toc487033451)

[2.3.3 Returnering af Kundens materiale m.v. 7](#_Toc487033452)

[2.4 Ophør af ydelser vedrørende udvikling 8](#_Toc487033453)

[2.5 Ophør af ydelser vedr. vedligeholdelse og support 8](#_Toc487033454)

[3 Udarbejdelse af ophørsplan 8](#_Toc487033455)

[4 Overdragelse af ydelserne efter Kontrakten til tredjemand 8](#_Toc487033456)

[5 Vederlag 9](#_Toc487033457)

***Vejledning til tilbudsgiver***

*Denne vejledningstekst og øvrige vejledningstekster i bilaget slettes forud for kontraktindgåelse.*

*Nærværende bilag specificerer Leverandørens forpligtelser i forbindelse med ophør og det i bilaget angivne supplerer Kontraktens bestemmelser herom.*

*Herudover er det ikke hensigten, at tilbudsgiver skal foretage yderligere tilføjelser eller ændringer til bilaget. Såfremt tilbudsgiver alligevel foretager tilføjelser eller ændringer, henvises der til udbudsbetingelsernes punkt 9 vedr. evaluering af tilbud, hvoraf det fremgår, at* *det vurderes i hvilket omfang med hvilket indhold, at vilkårstekst, der ikke er markeret som mindstekrav, imødekommes, idet det vurderes positivt, såfremt den angivne vilkårstekst imødekommes, da denne vilkårstekst udtrykker ordregivers forretningsmæssige ønsker til vilkår, som er indeholdt i de enkelte dokumenter. Derudover skal tilbudsgiver være opmærksom på det nedenfor anførte vedrørende mindstekrav.*

*Evt. krav til Kundens deltagelse i forbindelse med ophør skal angives i bilag 11.*

***Særlige forhold vedr. mindstekrav og grundlæggende elementer***

*Bilaget indeholder alm. vilkårstekst. En del af denne vilkårstekst kan udgøre mindstekrav. Mindstekrav er angivet i bokse og mærket med ”****mindstekrav****” eller ”[****MK****]”.*

*Sådanne mindstekrav* ***skal*** *opfyldes. Opfyldes et mindstekrav ikke, betragtes tilbuddet som ikke-konditionsmæssigt og vil som følge heraf blive afvist.*

*Tilbudsgiver skal være opmærksom på, at tilføjelser eller ændringer i vilkårstekst kan kollidere med mindstekrav, selv om tilføjelserne eller ændringerne foretages uden for de steder, der er markeret som mindstekrav.*

*Tilbudsgiver skal ligeledes være opmærksom på, at tilføjelser eller ændringer til vilkårstekst kan udgøre ændringer til grundlæggende elementer med den følge, at tilbuddet vil blive afvist som ukonditionsmæssigt.*

*Afvigelser over for vilkårsafsnit i et bilag skal markeres med ændringsmarkering (”Track Changes”) eller på anden måde tydeligt fremhæves.*

*Dette afsnit under overskriften ”Vejledning til Tilbudsgiver” vil ikke indgå i den endelige Kontrakt.*

*Tilbudsgivers udfyldelse af dette bilag vil blive vurderet i overensstemmelse med underkriteriet ”Systemets Kvalitet”.*

# Indledning

Ved ophør af Kontrakten er Leverandøren forpligtet til at levere de ydelser, der fremgår af Kontrakten, herunder til i rimeligt og nødvendigt omfang at bistå Kunden i forbindelse med Kundens hjemtagelse og/eller ved Kundens overdragelse til andre Leverandører eller myndigheder, jf. Kontraktens punkt 27.4. I dette bilag anvendes ”Tredjemand” som samlebetegnelse for andre Leverandører eller myndigheder, til hvem Kunden måtte overdrage Kontrakten og ydelser efter Kontrakten til.

Forpligtelserne, der er anført i dette bilag udgør ikke en udtømmende beskrivelse af, hvorledes Leverandøren opfylder det i Kontraktens punkt 27.4 anførte krav om i rimeligt og nødvendigt omfang at bistå Kunden.

Hvor det i bilaget ikke er angivet, hvornår Leverandørens ophørsforpligtelse opstår, sker dette på tidspunktet for henholdsvis afgivelse af meddelelse om ophævelse, jf. Kontraktens punkt 19 meddelelse om opsigelse, jf. Kontraktens punkt 27 eller Kundens varsel om udtræden, jf. Kontraktens punkt 5.3.2.

Leverandørens ophørsforpligtelse ophører når hjemtagelsen og/eller overdragelsen er effektueret, medmindre andet fremgår af dette bilag. Effektuering er sket, når Kunden giver Leverandøren Meddelelse herom.

# Leverandørens forpligtelser ved hjemtagelse og overdragelse

## Generelle forpligtelser

Leverandøren har ansvaret for den overordnede styring af de aktiviteter og opgaver, der er nødvendige og hensigtsmæssige for hjemtagelsen og/eller overdragelsen.

Leverandøren skal rådgive Kunden om hvilke aktiviteter og opgaver, der er nødvendige og hensigtsmæssige for hjemtagelsen og/eller overdragelsen.

Med mindre andet er aftalt, har Leverandøren initiativpligten i forbindelse med de aktiviteter og opgaver, der er nødvendige og hensigtsmæssige for hjemtagelsen og/eller overdragelsen.

Hjemtagelse eller overdragelse skal ske så afbrydelser og forringelser af Leverandørens ydelser efter Kontrakten så vidt muligt undgås.

## Samarbejdet ved ophør

Leverandøren og Kunden udpeger hver en ophørsleder. Leverandørens ophørsleder er ansvarlig for, at Leverandøren og dennes medarbejdere og underleverandører opfylder nærværende bilag. Alle Meddelelser vedrørende afviklingen af Leverandørens forpligtelser efter Kontraktens punkt 27.4 og dette bilag foregår mellem Leverandøren og Kundens ophørsleder.

Leverandøren skal stille relevante og nødvendige ressourcer til rådighed i forbindelse med Kundens hjemtagelse og/eller overdragelse af ydelser(ne) efter Kontrakten.

Leverandøren skal hvis Kunden beslutter dette afholde workshops med Kunden og/eller Tredjemand med henblik på overførsel af viden.

Leverandøren skal samarbejde med en eventuel Tredjemand i det omfang dette er nødvendigt for at sikre en hensigtsmæssig overdragelse.

## Udleverings- og returneringsforpligtelser

### Indledning

Leverandøren skal i overensstemmelse med afsnit 2.3.2 og 2.3.3 returnere alt det som Leverandøren råder over, og som ifølge Kontrakten tilhører Kunden.

Leverandøren har ingen tilbageholdsret i det af afsnit 2.3.2 og punkt 2.3.3 omfattede uanset grunden til Kontraktens ophør.

### Dokumentation og specifikationer

Leverandøren skal med et varsel på 21 dage samle og udlevere al Dokumentation, som Kunden har krav på efter Kontrakten.

Leverandøren skal ligeledes med et varsel på 21 dage udlevere specifikationer til Kunden over alt anvendt Programmel, hardware, applikationer mv.

Såfremt udviklings- og testmiljøer ikke er etableret hos Kunden, skal Leverandøren medvirke loyalt til Kundens hjemtagelse og/eller overdragelse af udviklings- og testmiljøer. Leverandøren skal herunder rådgive Kunden og/eller Tredjemand om eventuelle krav til Kundens/Tredjemands it-miljø, hvis Kundens hjemtagelse og/eller overdragelse af udviklings- og testmiljøer forudsætter opfyldelse heraf. Evt. vederlag for udviklings- og testmiljøer fremgår af bilag 12.

Leverandøren skal bistå Kunden i forbindelse med Kundens og/eller Tredjemands indlæsning, testning og implementering af miljøerne.

### Returnering af Kundens materiale m.v.

Leverandøren skal returnere alt materiale, udstyr og hardware mv., der tilhører Kunden, herunder alle data og it-miljøer tilhørende Kunden. Leverandøren er ikke berettiget til at udøve tilbageholdsret heri.

Leverandøren skal udarbejde specifikationer over det udleverede.

Leverandøren skal afinstallere og uigenkaldeligt slette data tilhørende Kunden fra Leverandørens computere, servere og øvrige lagringsenheder mv.

Leverandøren skal, skriftligt overfor Kunden bekræfte, at alt materiale, udstyr og hardware mv., der tilhører Kunden er returneret, afinstalleret og uigenkaldeligt slettet.

Ved Kontraktens ophør, ophører alle licenser, autoriseringer mv. givet af Kunden til Leverandøren i relation til ydelserne omfattet af Kontrakten automatisk medmindre andet aftales.

## Ophør af ydelser vedrørende udvikling

Leverandøren skal udarbejde en liste over igangværende udviklingsopgaver og aktiviteter og fremsætte forslag til, hvorledes disse overdrages eller afsluttes.

Leverandøren skal udarbejde en liste indeholdende alle Fejl, der endnu ikke er afhjulpet, og for hvilke der er aftalt en særlig afhjælpningsfrist, jf. Kontraktens punkt 8.1.

## Ophør af ydelser vedr. vedligeholdelse og support

Leverandøren skal udarbejde en liste indeholdende alle Fejl, der endnu ikke er afhjulpet og som skal rettes i overensstemmelse med de i vedligeholdelsesordningen fastsatte frister.

Leverandøren skal efter Kundens bestilling yde support til Kunden eller Tredjemand i en periode på op til 6 måneder efter hjemtagelsen/overdragelsen er effektueret.

# Udarbejdelse af ophørsplan

Leverandøren udarbejder og vedligeholder en ophørsplan i overensstemmelse med det i bilag 4 og 5 anførte.

# Overdragelse af ydelserne efter Kontrakten til tredjemand

Såfremt Kunden helt eller delvist ønsker at overlade ydelserne omfattet af Kontrakten til en anden Leverandør eller ønsker at foretage en konkurrenceudsættelse heraf, skal Leverandøren stille relevante og nødvendige ressourcer til rådighed for Kunden.

Leverandøren skal med et varsel på 21 dage samle og udlevere al Dokumentation der er nødvendig for at etablere, drive, vedligeholde og supportere Systemet til Kunden til brug for Kundens overdragelse eller konkurrenceudsættelse af de af Kontrakten omfattede ydelser. Kunden er berettiget til at stille sådan Dokumentation til rådighed for tredjepart, herunder potentielle tilbudsgivere.

Leverandøren skal give tredjepart, herunder potentielle tilbudsgivere adgang til at foretage undersøgelser af tekniske forhold af betydning for tilbudsgivernes tilbudsafgivelse.

# Vederlag

Leverandøren er berettiget til vederlag for udøvet bistand beregnet efter medgået tid til de i bilag 12 anførte timepriser, med mindre Kontraktens ophør skyldes Leverandørens misligholdelse, jf. Kontraktens punkt 19.

Leverandøren modtager ikke særskilt vederlag for udførelse af opgaver, der omfattet af Leverandørens vedligeholdelsesforpligtelser, herunder fejlretning og opdatering dokumentation.